Kristian Pihl Lorentzen (V), 2013-03-12:
Dette lovforslag indebærer, at transportministeren bemyndiges til at undersøge, projektere og etablere de nødvendige anlæg med henblik på elektrificering af statslige jernbanestrækninger.
Bemyndigelsen vil i første omgang blive anvendt på strækningen Esbjerg-Lunderskov, derefter Køge Nord til Næstved, og på et senere tidspunkt på andre statslige jernbanestrækninger, når der foreligger politiske aftaler herom.
Stort set alle andre lande i Europa har for længst erstattet dieseltog med eltog, men kun dele af det danske jernbanenet er blevet elektrificeret.
I dag er hovedstrækningerne mellem Øresund og Padborg via Storebælt elektriske.
Det samme gælder strækningerne Tinglev-Sønderborg samt København-Helsingør.
Elektrificeringen af banen fik desværre et gevaldigt skud for boven i 1999, hvor den daværende SR-regering sammen med venstrefløjen valgte at skrinlægge den fortsatte elektrificering af banen og i stedet satse på IC4-dieseltog.
Det har senere vist sig at være en skæbnesvanger beslutning, der har kostet de danske passagerer mange ærgrelser og skatteyderne mange penge.
Et sort kapitel i DSB's historie og en lektie om altid frem over at købe vel afprøvede tog, hyldevarer, som vi ved vil fungere.
De alvorlige problemer omkring IC4 har også vist os, at tiden er inde til at fortsætte elektrificering af fjernbanerne, og det var jo faktisk noget, der blev vedtaget som lov her i salen allerede i 1979.
I Venstres sind hersker der ingen tvivl om, at en fortsat elektrificering af banen vil skabe rammerne for en langt mere moderne jernbane med bedre, billigere og mere stabil drift.
Dertil kommer de åbenlyse miljøfordele ved at erstatte diesel med el, og desuden er vedligeholdelsen af eltog langt billigere end af dieseltog.
Vi glæder os derfor over den brede trafikaftale fra februar 2012, hvor vi afsatte 1,2 mia. kr. til elektrificering af banen mellem Lunderskov og Esbjerg frem mod 2015.
Samtidig afsatte vi penge til, at der kan udarbejdes langt mere præcise anlægsskøn for elektrificeringen af yderligere strækninger i landet, herunder Fredericia-Aalborg samt Roskilde-Kalundborg, Nordvestbanen.
Venstre ser frem til efteråret 2013, hvor vi på baggrund af denne analyse har et sikkert beslutningsgrundlag for den videre elektrificering af banen frem mod 2020.
Desuden har vi med aftalen om en fast forbindelse ved Femern Bælt sikret, at der kommer eltog på strækningen mellem Ringsted og Rødby, der er en uhyre vigtig jernbanekorridor mellem Skandinavien og det europæiske kontinent både med hensyn til passagerer og gods på banen.
Fremadrettet bliver den store udfordring at skaffe holdbar finansiering til den fortsatte elektrificering af banen, hvor især den stærkt befærdede strækning mellem Fredericia og Aalborg trænger sig på sammen med Nordvestbanen på Sjælland.
Jeg noterer mig i den forbindelse, at der er en betydelig interesse hos potentielle private investorer, der gerne vil på banen med langsigtede investeringsprojekter.
Nærmere analyser vil vise, om det er samfundsøkonomisk forsvarligt og klogt at satse på et sådan OPP-samarbejde.
Men i første omgang drejer det sig om, at vi får gennemført elektrificeringen til Esbjerg, der allerede er fuldt finansieret af Infrastrukturfonden.
I den forbindelse er det i øvrigt oplagt, at vi i forbindelse med et kommende udbud af togkørslen mellem København og Esbjerg undersøger muligheden for, at vi faktisk får det rullende materiel, altså eltogene, med i hatten, når vi spørger om prisen for kørsel med togene.
Samlet set er der tale om et godt lovforslag, som Venstre varmt kan støtte.
Og jeg skulle hilse fra min konservative kollega og meddele, at også Det Konservative Folkeparti støtter lovforslaget.